Aproape patru sute de noi cazuri de rujeolă au fost confirmate în ultima lună, jumătate dintre acestea fiind în judeţul Braşov. Numărul îmbolnăvirilor este de 9.626, dar nu s-au mai înregistrat decese.

Potrivit statisticilor Centrului Naţional de Supraveghere şi Control al Bolilor Transmisibile, numărul total de cazuri confirmate cu rujeolă în România este de 9.626, cu 393 mai multe faţă de raportarea lunară precedentă.

Jumătate dintre cazurile noi înregistrate sunt în judeţul Braşov. Număr mare de cazuri confirmate în ultima lună s-a mai înregistrat în judeţele Cluj, Satu Mare şi Harghita.

Potrivit ultimei statistici, peste o mie de cazuri confirmate sunt în judeţele Timiş – 1.228, Caraş-Severin – 1.112 şi Arad – 1.014.

De la debutul epidemiei în România, 34 de persoane au murit din cauza rujeolei.

Cele 34 de decese au fost înregistrate în judeţele Timiş – nouă, Arad - şase, Dolj - şapte, Caraş-Severin - trei şi câte un caz în Bucureşti şi în judeţele Bihor, Cluj, Călăraşi, Neamţ, Satu Mare, Vaslui, Galaţi şi Mureş.

Boala s-a extins în 41 de judeţe, singurul fără niciun caz fiind judeţul Tulcea.

Rujeola (pojarul) este o boală infecţioasă care adesea duce la complicaţii. Din patru persoane care fac rujeolă, una are nevoie de spitalizare, iar pentru 1 din 1.000 de bolnavi de rujeolă boala este mortală. Vaccinul împotriva rujeolei (pojarului) protejează copiii împotriva acestei boli. În România, 9 din 10 parinţi îşi vaccinează copiii.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.